פרויקט החפות

פרויקט החפות (באנגלית: Innocence Project) היא עמותה אמריקאית, הפועלת לזיכויים של אנשים חפים מפשע לאחר שהורשעו לשווא. הוכחת חפותם נעשית באמצעות מעבר מחדש על המקרה ועריכת סדרה של בדיקות DNA. בנוסף, הפרויקט מקדם רפורמות במערכת המשפט הפלילי לשם מניעת הרשעות שווא ועוולות עתידיות. פרויקט החפות נוסד בשנת 1992 על ידי ברי שק ופיטר נויפלד (אנ'), בבית הספר קרדוזו למשפטים (אנ') של ישיבה יוניברסיטי שבניו יורק. הוא הפך לעמותה עצמאית ללא מטרות רווח בינואר 2003, תוך שמירה על קשרים מוסדיים עם קרדוזו. החל מספטמבר 2020, מנכ"לית פרויקט החפות היא כריסטינה סווארנס. נוסף על הקמת פרויקט החפות, ברי שק זכה לתשומת לב ציבורית באמצע שנות התשעים בזכות חלקו בצוות ההגנה של או ג'יי סימפסון במשפט הרצח המתוקשר שהסתיים בזיכוי. צוות הסניגורים במשפט זה כונה "צוות החלומות". פרויקט החפות מתמקד במקרים בהם קיימות ראיות DNA שניתן לבדוק (בין אם לראשונה ובין אם באופן מחודש), על מנת להוכיח באמצעותן את החפות של מורשעי שווא. באתר הפרויקט מצוטטים מחקרים שונים המעריכים כי בארצות הברית בין 2.3% ל-5% מכלל האסירים חפים מפשע. נכון ל-26 באוקטובר 2020, פרויקט החפות אחראי ל-375 זיכויים שהתבססו על בדיקות DNA, כאשר ב-21 מהם הנאשמים נידונו לעונש מוות. מורשעי השווא הללו ריצו בממוצע 14 שנות מאסר בטרם זוכו ושוחררו בזכות פרויקט החפות. מקרים אלה טופלו על ידי סטודנטים מהקליניקה המשפטית בקרדוזו, לצד עורכי דין מהצוות הקבוע של הפרויקט. בבסיס ההרשעות שהתבררו כהרשעות שווא במסגרת פרויקט החפות ניצבו ראיות שונות לרבות הודאות שווא, זיהויים שגויים וראיות מדעיות. מלבד הפעילות לטובת זיכויים של חפים מפשע, פרויקט החפות מבצע מחקר והסברה הקשורים לגורמים להרשעות שווא. הפרויקט מספק משאבים לחוקרים, עו"ד ובעלי עניין אחרים המעוניינים ללמוד על הרשעות שווא. אלו כוללים נתונים סטטיסטיים, ספרות וניתוח ביקורתי ורעיוני למחקר עתידי. אחת ממטרות הפרויקט היא להגביר ולשפר את הדיוק והמהימנות של המדע הפורנזי. ברמה הפדרלית הפרויקט מעודד הערכה מדעית לצורך קביעת תקפות הדיסציפלינות הפורנזיות, מימון מחקרים, פיתוח סטנדרטים לאומיים לפרקטיקות הפורנזיות ותמיכה בהכשרה משפטית בנושא הפורנזי. כמו כן, מחלקת המדיניות של פרויקט החפות עובדת עם הקונגרס ועם מחוקקים ממדינות ארצות הברית לשם העברת חוקים וקביעת מדיניות שמטרתם למנוע הרשעות השווא ולהקל על חפים מפשע לקבל את התוצאה הצודקת המגיעה להם. ההצלחות של הפרויקט הגבירו את ההתנגדות ברחבי ארצות הברית לעונש מוות וככל הנראה השפיעו על חלק מהמדינות בה להקפיא הליכי הוצאה להורג. מקורו של פרויקט החפות הוא בניו-יורק, אך הוא מתעסק ומייצג במקרים מכל רחבי ארצות הברית. מרבית הלקוחות שקיבלו סיוע הם ממעמד חברתי-כלכלי נמוך, ולאחר שמיצו את כלל האפיקים המשפטיים שעמדו לרשותם – מקרים בהם כבר ניתן פסק דין חלוט. כ-2400 אסירים כותבים לפרויקט החפות מדי שנה, כאשר בכל זמן נתון הפרויקט עסוק בהערכה של 8000 - 6000 מקרים פוטנציאליים. כל הלקוחות הפוטנציאליים עוברים תהליך מיון מקיף (הכולל הערכה של היכולת להשיג ראיות DNA ואם כן, האם תוצאתן יכולה לתמוך בחפות המבקש) ואם הם מצליחים לעבור אותו, פרויקט החפות מטפל בעניינם. באתר של פרויקט החפות מובאים נתונים הקשורים לזיכויים מבוססי DNA שהתקבלו בארצות הברית: 102 מ-375 הזיכויים כללו הודאות שווא. ב-180 מקרים הצליחו לזהות את הפושע האמיתי בזכות ההתערבות של פרויקט החפות וחשיפת הרשעת השווא. ב-22% מהמקרים שכללו הודאות שווא, היו ראיות DNA מזכות זמינות, אך עדיין הוחלט להרשיע בהם. בארצות הברית מתקיים מרשם לאומי של הרשעות שווא. המרשם מאגד ומנתח מידע אודות מספר רב של הרשעות שווא והגורמים להן. רשת החפות (באנגלית: Innocence Network) היא התארגנות של גופים אקדמיים, פרטיים וממלכתים ממספר מדינות למתן (פרו בונו) שירותים משפטיים וחקירתיים למען שחרורם של חפים מפשע, ופעילות לשנויים במערכות המשפט כדי למנוע הרשעות שווא. נכון לאמצע שנת 2024, מתוך כלל 71 הגופים החברים בקואליציה זו, 83% הם אמריקאיים ושאר הגופים נמצאים באוסטרליה, איטליה, אירלנד, ארגנטינה, ברזיל, הולנד, הממלכה המאוחדת, טיוון, יפן, ישראל וקנדה. הרשת היא פרי יוזמה של פרויקט החפות. 'המחלקה למשפטים חוזרים' בסנגוריה הציבורית היא הנציגות הישראלית ב'רשת החפות'. מדיה וקבצים בנושא פרויקט החפות בוויקישיתוף אתר האינטרנט הרשמי של פרויקט החפות (באנגלית) פרויקט החפות, ברשת החברתית פייסבוק פרויקט החפות, ברשת החברתית אקס (טוויטר) פרויקט החפות, ברשת החברתית אינסטגרם פרויקט החפות, סרטונים בערוץ היוטיוב מידע, באתר פרויקט החפות האמריקאי מידע נוסף על המעורבות בתיק סימפסון, באתר ביוגרפיות יצירת קשר והפניית שאלות, באתר פרויקט החפות האמריקאי מידע נוסף על זיכויים, באתר פרויקט החפות האמריקאי מידע נוסף על המחקר בתחום, באתר פרויקט החפות האמריקאי מדיניות העמותה, באתר פרויקט החפות האמריקאי ארכיון המגזין דיילי נורת' ווסטרן מידע בנושא זיכויים מבוססים על ראיות DNA, באתר פרויקט החפות האמריקאי מידע מתוך מרשם הזיכויים, באתר מרשם הזיכויים האמריקאי https://innocencenetwork.org/directory